CELEX: 32018D1538
Language: bg
Date: 2018-10-11 00:00:00
Title: Решение за изпълнение (ЕС) 2018/1538 на Комисията от 11 октомври 2018 година относно хармонизиране на радиочестотния спектър за използване от устройства с малък обсег на действие в честотните ленти 874—876 MHz и 915—921 MHz (нотифицирано под номер С(2018) 6535) (Текст от значение за ЕИП.)

15.10.2018   
               
               
                  BG
               
               
                  Официален вестник на Европейския съюз
               
               
                  L 257/57
               
            
         РЕШЕНИЕ ЗА ИЗПЪЛНЕНИЕ (ЕС) 2018/1538 НА КОМИСИЯТА
         от 11 октомври 2018 година
         относно хармонизиране на радиочестотния спектър за използване от устройства с малък обсег на действие в честотните ленти 874—876 MHz и 915—921 MHz
         
            
               (нотифицирано под номер С(2018) 6535)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър („Решение за радиочестотния спектър“) (1), и по-специално член 4, параграфи 3 и 4 от него,
         като има предвид, че:
         
                     (1)
                  
                  
                     Устройствата с малък обсег на действие са основно продукти за масовия пазар и/или преносими продукти, които лесно могат да бъдат пренасяни и използвани трансгранично. Наличието на различия в условията за достъп до радиочестотния спектър може да попречи на тяхното свободно движение, да увеличи разходите за тяхното производство и да създаде риск от вредни взаимни радиосмущения с други радиоприложения и радиоуслуги в следствие на непозволено използване. Решение 2006/771/ЕО на Комисията (2) хармонизира техническите условия за използване на радиочестотния спектър от широка гама от устройства с малък обсег на действие.
                  
               
                     (2)
                  
                  
                     Решение № 243/2012/ЕС на Европейския парламент и на Съвета (3) изисква от държавите членки, в сътрудничество с Комисията, да насърчават, където е подходящо, колективното и споделеното използване на радиочестотния спектър, с цел да се подобрят ефикасността и гъвкавостта и да се осигури предоставянето на радиочестотен спектър за нуждите на радиочестотната идентификация (RFID) и „интернет на предметите“. Техническите условия за използването на радиочестотния обхват 863—870 MHz за интернет на предметите, включително за радиочестотна идентификация (RFID), попадат в обхвата на Решение 2006/771/ЕО, което определя общи хармонизирани технически условия за използване на широка гама от устройства с малък обсег на действие, за които в резултат на това е необходимо най-много общо разрешение по националното право. Средата за споделено ползване в радиочестотните ленти 874—876 MHz и 915—921 MHz обаче се отклонява от този подход към радиочестотния спектър за устройства с малък обсег на действие и поради това изисква специфичен регулаторен режим.
                  
               
                     (3)
                  
                  
                     Въз основа на издадения през юли 2006 г. на Европейската конференция по пощи и далекосъобщения (CEPT) съгласно член 4, параграф 2 от Решение № 676/2002/ЕО постоянен мандат за актуализиране на приложението към Решение 2006/771/ЕО с оглед на технологичното и пазарното развитие в областта на устройствата с малък обсег на действие, през юли 2014 г., в своето писмо с насоки за съответния шести цикъл на актуализиране (RSCOM 13—78rev2) Комисията изрично поиска от CEPT да проучи възможността да се въведат устройства с малък обсег на действие в радиочестотните ленти 870—876 MHz и 915—921 MHz, като същевременно се позволи известна гъвкавост на националните администрации и се защити съществуващото използване на радиочестотния спектър за целите на обществения ред, обществената сигурност и отбраната (като например за безпилотни въздухоплавателни средства и наземни превозни средства, дистанционно управление и телеметрия, тактически радиопредаватели, тактически системи за комуникация и канали за данни) и железопътния транспорт.
                  
               
                     (4)
                  
                  
                     В отговор на това на 6 март 2017 г. CEPT представи допълнение (RSCOM17—07) към своя Доклад № 59 от 17 юли 2016 г., което съдържа заключения по отношение на възможността за технически хармонизирано използване на радиочестотните ленти 870—876 MHz и 915—921 MHz, с цел да се даде възможност за въвеждането на технически усъвършенствани решения, използващи радиочестотна идентификация, както и на нови устройства с малък обсег на действие, позволяващи нови видове приложения от типа „машина-машина“ и „интернет на предметите“. Тези приложения се основават на свързани в мрежа устройства с малък обсег на действие, под контрола на точки за достъп до мрежата, които представляват фиксирани точки за достъп до дадена мрежа за данни и служат като точка за свързване на други устройства с малък обсег на действие в тази мрежа към платформи за услуги извън мрежата, като прехвърлят данни, събрани от крайните възли под техен контрол. При тези възможности за хармонизация също така се вземат предвид нови възможности в радиочестотната лента 863—868 MHz, които вече са хармонизирани за устройствата с малък обсег на действие.
                  
               
                     (5)
                  
                  
                     RFID устройства, използващи радиочестотния спектър в долната част на обхвата 900 MHz, са налични почти навсякъде по света. Гарантирането на пълната им наличност и в Съюза ще създаде нови възможности за използване в световен мащаб, което би било от полза за предприятията от Съюза. По същия начин, този потенциал за глобално хармонизиране би бил от полза за свързаните в мрежа устройства с малък обсег на действие, позволяващи широк набор от приложения за интернет на предметите, включително за нискобюджетни сценарии, които биха направили възможни приложения като проследяването на активи в световен мащаб или биха помогнали на иновативни разработчици на устройства за интелигентни домове от Съюза да увеличат пазарния си обхват. Ето защо тези нови устройства представляват важен и бързо разрастващ се сектор с висок потенциал за иновации. Съюзът следва да се възползва от почти глобалната наличност на такива устройства и съответните приложения и от произтичащите от това значителни икономии от мащаба и по-ниски разходи, като осигури хармонизирането на техническите условия за използване на радиочестотния спектър в лентите 874—876 MHz и 915—921 MHz във всички държави членки.
                  
               
                     (6)
                  
                  
                     Чрез хармонизирането на техническите условия за използване се установява предвидима среда за споделено ползване на радиочестоти, като се определят —за дадена категория устройствата с малък обсег на действие и за дадена радиочестотна лента — гранични стойности за излъчената мощност, напрегнатостта на полето или плътността на мощността, както и някои допълнителни параметри и ограничения за използването, въз основа на съответни проучвания за съвместимост. Тези условия следва да водят до предотвратяване на вредните радиосмущения, да насърчават надеждното и ефикасно използване на честотните ленти и да позволяват гъвкавост за различни приложения. В крайна сметка те следва да позволят повечето устройства с малък обсег на действие в повечето държави членки да бъдат експлоатирани на базата на неизключително и споделено използване на радиочестоти, в режим на общо разрешение съгласно националното законодателство, подобно на устройствата с малък обсег на действие, хармонизирани съгласно Решение 2006/771/ЕО. Това не накърнява действието на член 5 от Директива 2002/20/ЕО на Европейския парламент и на Съвета (4) и член 9, параграфи 3 и 4 от Директива 2002/21/ЕО на Европейския парламент и на Съвета (5), като също така е в съответствие с член 7 от Директива 2014/53/ЕС на Европейския парламент и на Съвета (6) относно възможността за налагане по определени причини на допълнителни изисквания за споделено неизключително използване на тези радиочестотни ленти, когато хармонизираните технически условия или условията за общо разрешение не са достатъчни, за да се гарантира подходящо качество на услугата.
                  
               
                     (7)
                  
                  
                     Радиочестотните ленти 873—876 MHz и 918—921 MHz не са хармонизирани за използване от GSM-R посредством законодателството на Съюза или чрез решение на Европейския комитет по електронни съобщения (ECC), но те могат да бъдат използвани за тази цел на национално равнище при наличието на съответно национално решение в съответствие с Правилника за радиосъобщенията на Международния съюз по далекосъобщения (ITU). Следователно, когато хармонизирането на техническите условия в съчетание с режим на общи разрешения не е достатъчно, за да се защити такова използване на радиочестотните ленти 873—876 MHz и 918—921 MHz за национални разширения на GSM за железопътните мрежи (E-GSM-R), съответните държави членки следва да могат да въвеждат по отношение на използването на устройства с малък обсег на действие режим на индивидуални разрешения, или специални изисквания относно инсталирането или експлоатацията, или географски ограничения, или да изискват прилагането на конкретни методи за намаляване на радиосмущенията, без това да засяга хармонизираните технически условия за достъп до радиочестотния спектър за устройства с малък обсег на действие в рамките на съответните честотни ленти. Такива ограничения, когато са необходими в дадена държава членка, биха могли по-конкретно да гарантират, че се осъществява координация, за да се даде възможност за споделено ползване на географски принцип между E-GSM-R, от една страна, и RFID устройства и мрежови устройства с малък обсег на действие, от друга.
                  
               
                     (8)
                  
                  
                     Освен това, в съответствие с член 1, параграф 4 от Решение № 676/2002/ЕО, тъй като държавите членки си запазват правото да организират и използват своя радиочестотен спектър за целите на обществения ред, обществената сигурност и отбраната, те следва да запазят свободата си да защитават настоящото и бъдещо използване на тези честотни ленти и на съседни честотни ленти за военни и други цели, свързани с обществената сигурност и обществения ред, като същевременно се стремят да предоставят минималните хармонизирани основни радиочестотни ленти за мрежови устройства с малък обсег на действие съгласно техническите условия, определени в настоящото решение.
                  
               
                     (9)
                  
                  
                     През 2012 г. европейската железопътна общност постави началото на проекта за бъдеща система за мобилни железопътни комуникации (FRMCS), за да подготви въвеждането на приемник на GSM-R. Тъй като този проект не беше достатъчно напреднал към момента на изготвяне на допълнението (RSCOM17—07) Доклад № 59 на CEPT, допълнението не взема предвид тези бъдещата система. Този факт беше признат на 59-то заседание на Комитета по радиочестотния спектър на 15 и 16 март 2017 г. и Комисията беше призована да работи за решение, което взема предвид евентуални бъдещи нужди на FRMCS. За тази цел на 19 юни 2017 г. Комисията организира работна среща на заинтересованите страни на тема „Ефикасното използване на радиочестотния спектър в радиочестотните ленти 870—876 MHz и 915—921 MHz за интернет на предметите и железопътния транспорт“.
                  
               
                     (10)
                  
                  
                     По време на работната среща всички присъстващи заинтересовани страни (общностите в областта на железопътния транспорт, радиочестотната идентификация (RFID) и интернет на предметите) отправиха настойчиво искане за хармонизиране на бъдещото използване на радиочестотните ленти 870—876 MHz и 915—921 MHz. Въз основа на допълнителната информация, получена от тях, и допълнителния принос от CEPT (RSCOM18—14) след работната среща, и като се вземе предвид становището на Комитета по радиочестотния спектър, радиочестотните подленти 874,4—876 MHz и 919,4—921 MHz следва да бъдат запазени за евентуално бъдещо използване от железопътния транспорт. Освен това следва да се предостави подходящ радиочестотен спектър за радиочестотна идентификация (RFID) и интернет на предметите, за да могат да се използват техните основни предимства и да се постигне хармонизиран подход в целия Европейски съюз. Поради тази причина е необходимо действията да се отклонят от предписанията на добавката към Доклад № 59 на CEPT. Подобно отклонение обаче, макар да коригира местоположението и размера на радиочестотните ленти, остава в границите на техническите условия, предложени от CEPT.
                  
               
                     (11)
                  
                  
                     Резервирането на радиочестотните ленти 874,4—876 MHz и 919,4—921 MHz за FRMCS подлежи на допълнително проучване и може да наложи преразглеждане на настоящото решение по отношение на тези честотни ленти в бъдеще.
                  
               
                     (12)
                  
                  
                     Въпреки че настоящото решение дава възможност за по-голяма гъвкавост при изпълнението в сравнение с Решение 2006/771/ЕО и въпреки че защитата на съществуващото използване на радиочестотните ленти за целите на обществения ред, обществената сигурност и отбраната, както и за железопътния транспорт, може да доведе до ограничения или дори до частична или пълна недостъпност на радиочестотен спектър в някои държави членки, чрез него следва да се избегне още по-силното фрагментиране на радиочестотните ленти и да се позволи използването на услуги от тип „интернет на предметите“, включително и радиочестотна идентификация, в хармонизирани минимални основни радиочестотни ленти в рамките на Съюза.
                  
               
                     (13)
                  
                  
                     В съответствие с членове 5 и 10 от Решение № 676/2002/ЕО и с изискванията на Решение 2007/344/ЕО (7) на Комисията относно хармонизирана достъпност на информацията за използването на радиочестотния спектър в Общността държавите членки следва да докладват относно изпълнението на настоящото решение на Комисията.
                  
               
                     (14)
                  
                  
                     Мерките, предвидени в настоящото решение, са в съответствие със становището на Комитета по радиочестотния спектър,
                  
               ПРИЕ НАСТОЯЩОТО РЕШЕНИЕ:
         
            Член 1
            Настоящото решение хармонизира радиочестотните ленти и свързаните технически условия за достъпа до и ефикасното използване на радиочестотен спектър за устройства с малък обсег на действие в радиочестотните ленти 874—876 MHz и 915—921 MHz.
         
         
            Член 2
            За целите на настоящото решение се прилагат следните определения:
            
                        1.
                     
                     
                        „устройство с малък обсег на действие“ означава радиопредавател, който осигурява еднопосочна или двупосочна комуникация и който предава на къси разстояния с ниска мощност;
                     
                  
                        2.
                     
                     
                        „мрежово устройство с малък обсег на действие“ означава устройство с малък обсег на действие, свързано в мрежа за данни, която потенциално обхваща по-обширни райони; свързаните в мрежа устройства с малък обсег на действие са под контрола на точките за достъп до мрежата;
                     
                  
                        3.
                     
                     
                        „точка за достъп до мрежата“ означава фиксирано наземно устройство с малък обсег на действие, свързано в мрежа за данни, което служи за свързване на други устройства с малък обсег на действие към мрежата с оглед обслужване на платформи, разположени извън въпросната мрежа за данни;
                     
                  
                        4.
                     
                     
                        „мрежа за данни“ означава съвкупност от няколко мрежови устройства с малък обсег на действие, включително точка за достъп до мрежата, като например мрежови компоненти и безжичните връзки между тях;
                     
                  
                        5.
                     
                     
                        „без внасяне на радиосмущения и без защита“ означава, че не могат да се причиняват вредни смущения на която и да било радиосъобщителна услуга и че не може да има претенции за защита на тези устройства от вредни смущения, произхождащи от други радиосъобщителни услуги в същата радиочестотна лента;
                     
                  
                        6.
                     
                     
                        „категория на устройствата с малък обсег на действие“ означава група устройства с малък обсег на действие, които използват радиочестотен спектър със сходни технически механизми за достъп до спектъра или въз основа на общи сценарии за използване.
                     
                  
         
            Член 3
            
               1.   Държавите членки определят и предоставят на принципа на неизключително ползване и без внасяне на радиосмущения и без защита радиочестотни ленти за типовете устройства с малък обсег на действие и мрежови устройства с малък обсег на действие, при спазване на хармонизираните технически условия и в рамките на крайните срокове за прилагане, посочени в приложението.
            
            
               2.   Държавите членки могат да вземат подходящи мерки, за да защитят съществуващото използване в радиочестотните ленти 874—876 MHz и 915—921 MHz до необходимата степен и в случаи, когато не може да бъде намерено алтернативно решение за защита чрез координиране на различните видове употреба в тези радиочестотни ленти. Това може да включва налагането на допълнителни технически, географски или оперативни изисквания за използване на радиочестотната лента, като същевременно се спазват хармонизираните технически условия за достъп до радиочестотния спектър, посочени в приложението.
            
            
               3.   Държавите членки могат да разрешават използването на радиочестотните ленти, обхванати от приложението, при по-малко ограничаващи условия или за устройства с малък обсег на действие, които не са част от хармонизираната категория. Това важи доколкото не се възпрепятства или намалява възможността за устройствата с малък обсег на действие от хармонизираната категория да разчитат на подходящия набор от хармонизирани технически условия, позволяващ споделеното използване на определена част от радиочестотния спектър на неизключителен принцип и за различни цели от устройства с малък обсег на действие от същата категория.
            
            
               4.   Държавите членки се въздържат от въвеждането на нови приложения в радиочестотните подленти 874,4—876 MHz и 919,4—921 MHz, докато не бъдат приети съгласно Решение № 676/2002/ЕО хармонизирани условия за ползването им.
            
         
         
            Член 4
            Държавите членки наблюдават използването на радиочестотните ленти 874—876 MHz и 915—921 MHz, включително потенциалното използване на радиочестотните подленти 874,4—876 MHz и 919,4—921 MHz за бъдещата система за мобилни железопътни комуникации (FRMCS), и докладват своите констатации на Комисията при поискване или по собствена инициатива, за да се даде възможност за редовно и навременно преразглеждане на решението.
         
         
            Член 5
            Адресати на настоящото решение са държавите членки.
         
         
            Съставено в Брюксел на 11 октомври 2018 година.
            
               
                  За Комисията
               
               Мария ГАБРИЕЛ
               
                  Член на Комисията
               
            
         
         
            (1)  ОВ L 108, 24.4.2002 г., стр. 1.
         
            (2)  Решение 2006/771/ЕО на Комисията от 9 ноември 2006 г. за хармонизиране на радиочестотния спектър за използване от устройства с малък обсег на действие (ОВ L 312, 11.11.2006 г., стр. 66).
         
            (3)  Решение № 243/2012/ЕС на Европейския парламент и на Съвета от 14 март 2012 г. за създаване на многогодишна програма за политиката в областта на радиочестотния спектър (ОВ L 81, 21.3.2012 г., стр. 7).
         
            (4)  Директива 2002/20/ЕО на Европейския парламент и на Съвета от 7 март 2002 г. относно разрешението на електронните съобщителни мрежи и услуги („Директива за разрешението“) (ОВ L 108, 24.4.2002 г., стр. 21).
         
            (5)  Директива 2002/21/ЕО на Европейския парламент и на Съвета от 7 март 2002 г. относно общата регулаторна рамка за електронните съобщителни мрежи и услуги (Рамкова директива) (ОВ L 108, 24.4.2002 г., стр. 33).
         
            (6)  Директива 2014/53/ЕС на Европейския парламент и на Съвета от 16 април 2014 г. за хармонизирането на законодателствата на държавите членки във връзка с предоставянето на пазара на радиосъоръжения и за отмяна на Директива 1999/5/ЕО (ОВ L 153, 22.5.2014 г., стр. 62).
         
            (7)  Решение 2007/344/ЕО на Комисията от 16 май 2007 г. относно хармонизирана достъпност на информацията за използването на радиочестотния спектър в Общността (ОВ L 129, 17.5.2007 г., стр. 67).
      
      
         
            ПРИЛОЖЕНИЕ
            
               Радиочестотни ленти със съответни хармонизирани технически условия и срокове за прилагане за устройства с малък обсег на действие
            
            Таблицата по-долу описва различни комбинации от радиочестотни ленти и категории устройства с малък обсег на действие (съгласно определеното в член 2, параграф 6) и приложимите към тях хармонизирани технически условия за достъп до радиочестотния спектър и крайните срокове за прилагане.
            Общи технически условия, които се прилагат за всички радиочестотни ленти и устройства с малък обсег на действие, които попадат в обхвата на настоящото решение:
            
                        —
                     
                     
                        Държавите членки трябва да разрешават използването на радиочестотния спектър до посочените в настоящата таблица максимални стойности за излъчената мощност, напрегнатостта на полето или плътността на мощността. В съответствие с член 3, параграф 3 те могат да налагат по-малко ограничаващи условия, т.е. да разрешават използването на радиочестотния спектър при по-високи стойности на излъчената мощност, напрегнатостта на полето или плътността на мощността, при условие че това не намалява или не нарушава подходящото съвместно съществуване между устройствата с малък обсег на действие в радиочестотните ленти, хармонизирани с настоящото решение.
                     
                  
                        —
                     
                     
                        Държавите членки могат да налагат само „допълнителните параметри (разпределение на каналите и/или достъп до канала и правила за заемането му)“, посочени в таблицата, и не могат да добавят други параметри или изисквания за достъп до радиочестотния спектър и за ограничаване на радиосмущенията. По-малко ограничаващи условия по смисъла на член 3, параграф 3 означава, че държавите членки могат напълно да пропускат „допълнителните параметри (разпределение на каналите и/или достъп до канала и правила за заемането му)“ от дадена клетка в таблицата или да разрешат по-високи стойности, при условие че това не нарушава подходящата среда за споделено ползване в хармонизираната радиочестотна лента.
                     
                  
                        —
                     
                     
                        Държавите членки могат да налагат само „другите ограничения за използването“, посочени в таблицата, и не могат да добавят допълнителни ограничения за използването, освен ако се прилагат посочените в член 3, параграф 2 условия. Тъй като е възможно въвеждането на по-малко ограничаващи условия по смисъла на член 3, параграф 3, държавите членки могат да пропуснат едно или всички от тези ограничения, при условие че това не нарушава подходящата среда за споделено ползване в хармонизираната радиочестотна лента.
                     
                  Използвани термини:
            „Коефициентът на запълване“ се определя като отношението, изразено в проценти, на Σ(Ton)/(Tobs), където Ton е времето, през което дадено единично предавателно устройство е в режим „включено“, а Tobs е периодът на наблюдение. Ton се измерва в дадена радиочестотна лента на наблюдение (Fobs). Освен ако в настоящото техническо приложение е посочено друго, Tobs е непрекъснат период от един час, а Fobs е приложимата радиочестотна лента съгласно настоящото техническо приложение. По-малко ограничаващи условия по смисъла на член 3, параграф 3 означава, че държавите членки могат да разрешават по-висока стойност на „коефициента на запълване“.
            
                        Лента №
                     
                     
                        Радиочестотна лента
                     
                     
                        Категория устройства с малък обсег на действие
                     
                     
                        Максимална излъчена мощност/максимална напрегнатост на полето/максимална плътност на мощността
                     
                     
                        Допълнителни параметри (разпределение на каналите и/или достъп до канала и правила за заемането му)
                     
                     
                        Други ограничения за използването
                     
                     
                        Срок за прилагане
                     
                  
                        1
                     
                     
                        874—874,4 MHz (8)
                        
                     
                     
                        Неспецифични устройства с малък обсег на действие (1)
                        
                     
                     
                        500 mW e.r.p.
                        Изисква се адаптивно управление на мощността (APC) или, като алтернатива, други методи за ограничаване на радиосмущенията, които осигуряват поне еквивалентна степен на съвместимост на радиочестотния спектър
                     
                     
                        Използват се методи за достъп до спектъра и ограничаване на радиосмущенията, осигуряващи подходящо ниво на работните показатели, така че да са спазени съществените изисквания на Директива 2014/53/ЕС. Ако в хармонизирани стандарти или части от тях, които са били посочени в публикации в Официален вестник на Европейския съюз съгласно Директива 2014/53/ЕС, са описани съответни методи, трябва да се осигури ниво на работните показатели, което е най-малко еквивалентно на осигуряваното от посочените методи.
                        Широчина на честотната лента: ≤ 200 kHz
                        Коефициент на запълване: ≤ 10 % за точките за достъп до мрежата (4)
                        
                        Коефициент на запълване: 2,5 % в останалите случаи
                     
                     
                        Този набор от условия за ползване важи само за мрежи за данни.
                        Всички устройства в мрежата за данни трябва да бъдат под контрола на точките за достъп до мрежата (4)
                            (5)
                            (6)
                            (7)
                        
                     
                     
                        1 февруари 2019 г.
                     
                  
                        2
                     
                     
                        917,4—919,4 MHz (9)
                        
                     
                     
                        Устройства за широколентов пренос на данни (3)
                        
                     
                     
                        25 mW e.r.p
                     
                     
                        Използват се методи за достъп до спектъра и ограничаване на радиосмущенията, осигуряващи подходящо ниво на работните показатели, така че да са спазени съществените изисквания на Директива 2014/53/ЕС. Ако в хармонизирани стандарти или части от тях, които са били посочени в публикации в Официален вестник на Европейския съюз съгласно Директива 2014/53/ЕС, са описани съответни методи, трябва да се осигури ниво на работните показатели, което е най-малко еквивалентно на осигуряваното от посочените методи.
                        Широчина на честотната лента: ≤ 1 MHz
                        Коефициент на запълване: ≤ 10 % за точките за достъп до мрежата (4)
                        
                        Коефициент на запълване: ≤ 2,8 % в останалите случаи
                     
                     
                        Този набор от условия за ползване важи само за широколентови устройства с малък обсег на действие в мрежи за данни.
                        Всички устройства в мрежата за данни трябва да бъдат под контрола на точките за достъп до мрежата (4)
                            (5)
                            (6)
                        
                     
                     
                        1 февруари 2019 г.
                     
                  
                        3
                     
                     
                        916,1—918,9 MHz (10)
                        
                     
                     
                        Устройства за радиочестотна идентификация (RFID) (2)
                        
                     
                     
                        Предавания на запитващи устройства при 4 W e.r.p. са разрешени само на средните честоти на лентите 916,3 MHz, 917,5 MHz, 918,7 MHz.
                     
                     
                        Използват се методи за достъп до спектъра и ограничаване на радиосмущенията, осигуряващи подходящо ниво на работните показатели, така че да са спазени съществените изисквания на Директива 2014/53/ЕС. Ако в хармонизирани стандарти или части от тях, които са били посочени в публикации в Официален вестник на Европейския съюз съгласно Директива 2014/53/ЕС, са описани съответни методи, трябва да се осигури ниво на работните показатели, което е най-малко еквивалентно на осигуряваното от посочените методи.
                        Широчина на честотната лента: ≤ 400 kHz
                     
                     
                        
                            (5)
                            (6)
                            (7)
                        
                     
                     
                        1 февруари 2019 г.
                     
                  
                        4
                     
                     
                        917,3—918,9 MHz
                     
                     
                        Неспецифични устройства с малък обсег на действие (1)
                        
                     
                     
                        500 mW e.r.p.
                        Предаванията са разрешени само в рамките на честотните обхвати 917,3—917,7 MHz, 918,5—918,9 MHz
                        Изисква се адаптивно управление на мощността (APC) или, като алтернатива, други методи за ограничаване на радиосмущенията, които осигуряват поне еквивалентна степен на съвместимост на радиочестотния спектър
                     
                     
                        Използват се методи за достъп до спектъра и ограничаване на радиосмущенията, осигуряващи подходящо ниво на работните показатели, така че да са спазени съществените изисквания на Директива 2014/53/ЕС. Ако в хармонизирани стандарти или части от тях, които са били посочени в публикации в Официален вестник на Европейския съюз съгласно Директива 2014/53/ЕС, са описани съответни методи, трябва да се осигури ниво на работните показатели, което е най-малко еквивалентно на осигуряваното от посочените методи.
                        Широчина на честотната лента: ≤ 200 kHz
                        Коефициент на запълване: ≤ 10 % за точките за достъп до мрежата (4)
                        
                        Коефициент на запълване: ≤ 2,5 % в останалите случаи
                     
                     
                        Този набор от условия за ползване важи само за мрежи за данни.
                        Всички устройства в мрежата за данни трябва да бъдат под контрола на точките за достъп до мрежата (4)
                            (5)
                            (6)
                            (7)
                        
                     
                     
                        1 февруари 2019 г.
                     
                  
                        5
                     
                     
                        917,4—919,4 MHz (9)
                        
                     
                     
                        Неспецифични устройства с малък обсег на действие (1)
                        
                     
                     
                        25 mW e.r.p.
                     
                     
                        Използват се методи за достъп до спектъра и ограничаване на радиосмущенията, осигуряващи подходящо ниво на работните показатели, така че да са спазени съществените изисквания на Директива 2014/53/ЕС. Ако в хармонизирани стандарти или части от тях, които са били посочени в публикации в Официален вестник на Европейския съюз съгласно Директива 2014/53/ЕС, са описани съответни методи, трябва да се осигури ниво на работните показатели, което е най-малко еквивалентно на осигуряваното от посочените методи.
                        Широчина на честотната лента: ≤ 600 kHz
                        Коефициент на запълване: ≤ 1 %,
                     
                     
                        Този набор от условия за ползване важи само за устройства с малък обсег на действие в мрежи за данни.
                        Всички устройства в мрежата за данни трябва да бъдат под контрола на точките за достъп до мрежата (4)
                            (5)
                            (6)
                        
                     
                     
                        1 февруари 2019 г.
                     
                  
               (1)  Категорията „неспецифични устройства с малък обсег на действие“ обхваща всички видове радиоустройства независимо от приложението или целта, които отговарят на техническите условия, определени за дадена радиочестотна лента. Те се използват обикновено за телеметрия, телеуправление, в алармени системи, за предаване на данни в общия случай и за други приложения.
            
               (2)  Категорията „устройства за радиочестотна идентификация (RFID)“ обхваща радиокомуникационни системи на основата на електронен етикет/запитващо устройство, състоящи се от радиоустройства (електронни етикети), прикрепени към одушевени или неодушевени обекти, и предавателно-приемащи устройства (запитващи устройства), които задействат етикетите и получават обратно данни. Обикновено се използват за проследяване и идентифициране на обекти, като например за електронно наблюдение на артикули (EAS) и за събиране и предаване на данни за обектите, към които са прикрепени етикетите, които от своя страна могат да са без батерии или да се захранват частично или изцяло с батерии. Отговорите на електронния етикет се валидират от запитващото устройство и се предават на неговата приемаща система.
            
               (3)  Категорията „устройства за широколентов пренос на данни“ обхваща радиоустройствата, които използват за достъп до спектъра методи за широколентова модулация. Те обикновено се използват при безжични системи за достъп като локални радиомрежи (WAS/RLAN) или широколентови устройства с малък обсег на действие в мрежи за данни.
            
               (4)  В дадена мрежа за данни точката за достъп до мрежата представлява фиксирано наземно устройство с малък обсег на действие, което служи за свързване на други устройства с малък обсег на действие към мрежата с оглед обслужване на платформи, разположени извън въпросната мрежа за данни. Под „мрежа за данни“ се разбира съвкупност от няколко устройства с малък обсег на действие, включително точка за достъп до мрежата, и безжичните връзки между тях.
            
               (5)  Съгласно член 3, параграф 1 радиочестотните ленти се определят и предоставят на принципа на неизключителен и споделен достъп. Хармонизираните технически условия следва да позволяват повечето устройства с малък обсег на действие в повечето държави членки да се експлоатират в режим на общо разрешение съгласно националното законодателство. Това не накърнява действието на член 5 от Директива 2002/20/ЕО, член 9, параграфи 3 и 4 от Директива 2002/21/ЕО, член 7 от Директива 2014/53/ЕС и член 3, параграф 2, като държавите членки могат да ограничават използването на това вписване, така че монтирането и експлоатацията да се извършват само от професионални ползватели, и могат да въвеждат индивидуални разрешения, например с цел управление на споделеното ползване на географски принцип и/или прилагане на методи за ограничаване на радиосмущенията, за да се осигури защита на радиоуслуги.
            
               (6)  В държави членки, където този радиочестотен обхват или част от него се използва за целите на обществения ред, обществената сигурност и отбраната и не е възможно координиране, държавите членки могат да решат да не прилагат настоящото вписване, частично или изцяло, в съответствие с член 1, параграф 4 от Решение № 676/2002/ЕО и член 3, параграф 2 от настоящото решение.
            
               (7)  Възможно е да има нужда също така от национални правила, например за координиране на местно равнище, за да се избегнат смущения на радиоуслуги, работещи в съседни радиочестотни ленти, например поради интермодулация или блокиране.
            
               (8)  Този честотен обхват (874—874,4 MHz) е хармонизираната минимална основна радиочестотна лента.
            
               (9)  Този честотен обхват (917,4—919,4 MHz) е хармонизираната минимална основна радиочестотна лента.
            
               (10)  Електронните етикети за радиочестотна идентификация излъчват своите отговори при много ниско ниво на мощност (– 10 dBm e.r.p.) в радиочестотна лента около каналите, използвани от запитващото устройство за радиочестотна идентификация, и трябва да отговарят на съществените изисквания на Директива 2014/53/ЕС.